Okresná prokuratúra Lučenec 
F. Lehára 12, 984 80 Lučenec 1 	

Sp. zn. : 1 Pv 716/11/6606	Lučenec, 22.2.2012
EEČ : 2-47-38-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Lučenec
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
Skutková veta:
ako otec maloletého syna XXXXX, nar. 22.05.2005, hoci bol právoplatným rozsudkom Okresného súdu v Lučenci č.k. 11P 154/2010 zo dňa 26.04.2010 zaviazaný k plateniu výživného na maloletého XXXXX mesačne sumou 50,- € počnúc dňom 01.05.2010 vždy do 25-teho dňa toho ktorého mesiaca vopred k rukám  matky dieťaťa XXXXX nar.  XXXXX, takto uloženú povinnosť riadne, pravidelne a v plnej výške neplnil vo Fiľakove a inde a za obdobie od 01.10.2010 doposiaľ matke dieťaťa XXXXX na výživnom dlhoval celkovú sumu 800,- €
Právna veta:
lebo zanikla trestnosť činu
Odôvodnenie:
	Proti obvinenému XXXXX bolo  povereným príslušníkom PZ, OO  PZ vo Fiľakove vedené trestné stíhanie za vyššie uvedený prečin zanedbania povinnej výživy podľa § 207 odsek 1 Trestného zákona na tom skutkovom základe, ktorý je uvedený vo výrokovej časti tohto uznesenia. 
Po ukončení skráteného vyšetrovania poverený príslušník PZ predložil vyšetrovací spis spolu s návrhom na zastavenie trestného stíhania v zmysle § 215 odsek 1 písmeno h/ Trestného poriadku s poukazom na ustanovenie § 86 písmeno a/ Trestného zákona. Po preskúmaní vyšetrovacieho spisu som zistila, že predmetný návrh je dôvodný. 
V priebehu  vyšetrovania  vo svojej výpovedi dňa 17.01.2012 obvinený XXXXX uviedol, že pôvodne mal na maloletého syna XXXXX prispievať sumou 3000,- Sk, t.j. 99,58 €. To bolo v roku 2008, kedy bol zamestnaný v Českej republike a vtedy výživné platil pravidelne. V roku 2009 stratil zamestnanie v Čechách a následne mu bola vyživovacia povinnosť znížená na sumu 50,- € mesačne počnúc dňom 01.05.2010.Keďže do septembra 2010 bol zamestnaný vo Fiľakove vo firme EKOLTECH, tak výživné platil pravidelne. Avšak od októbra 2010 sa stal nezamestnaným a výživné nemal z čoho platiť. Doznal, že od októbra 2010 až do decembra 2011 dlhuje matke dieťaťa na výživnom sumu 750,- €. Taktiež uviedol, že v novembri 2011 prostredníctvom svojho otca poslal poškodenej XXXXX sumu 350,- € a  aj zvyšok dlhu na výživnom sa bude snažiť uhradiť.
	Svedkyňa - poškodená XXXXX potvrdila, že jej otec obvineného XXXXX st. niekedy koncom novembra 2011 osobne odovzdal sumu 350,- €, ktoré jej poslal obvinený ako časť dlžného výživného. Vo svojej ďalšej výpovedi uviedla, že dňa 18.01.2012 jej obvinený tiež po svojom otcovi zaslal sumu 400,- €  a následne dňa 03.02.2012 jej zaslal sumu 50,- €. Týmto obvinený uhradil všetko dlžné výživné za obdobie od októbra roku 2010 až do konca mesiaca január 2012. Dodala, že jej maloletý syn počas neplatenia výživného núdzou netrpel. 
Podľa § 86 písmeno a/ Trestného zákona trestnosť trestného činu zanedbania povinnej výživy podľa § 207 Trestného zákona zaniká, ak trestný čin nemal trvale nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. Podľa § 215 odsek 1 písmeno h/ Trestného poriadku prokurátor zastaví trestné stíhanie ak zanikla trestnosť činu.
	Keďže obvinený XXXXX využil možnosť ustanovenia § 86 písmeno a/ Trestného zákona a svoju vyživovaciu povinnosť dodatočne splnil, bolo potrebné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Jela Gaštanová
prokurátorka